 Kwa mujibu wa taarifa ya Mkuu wa Habari na Mawasiliano wa Simba, Haji Manara, Simba imekubali mwaliko wa Chama cha Soka mkoa wa Dodoma (DOREFA) kwa ajili ya kucheza mchezo huo Jumamosi.“Kwa kuwa klabu yetu haitakuwa na mchezo wa ligi mwishoni mwa wiki hii, tunaamini mashabiki wetu wa Dodoma na mikoa jirani watapata fursa ya kuiona klabu yao,” alisema.Alisema wanatarajia kuutumia mchezo huo kama maandalizi ya mechi yao ya Kombe la Shirikisho hatua ya robo fainali itakayochezwa Machi 18 dhidi ya Madini ya Arusha kwenye uwanja wa Sheikh Amri Abeid, Arusha.“Tunaamini burudani hiyo wataipata pia, watumishi wa umma ambao wameshaanza kuhamia makao makuu ya nchi kutekeleza agizo la Rais wa Jamhuri ya Muungano wa Tanzania, John Magufuli,” alisema Manara.Simba inaongoza msimamo wa Ligi Kuu ikiwa na pointi 55, na imebakiza michezo sita kumaliza ligi. Ilifuzu hatua ya robo fainali ya kombe la FA baada ya kuifunga African Lyon bao 1-0 katika hatua ya 16 huku Madini ikiitoa JKT Ruvu.